Ego Erardus, dominus Chascegnay, universis presentes litteras inspecturis notum facio quod vendidi fratribus militie Templi, quicquid habebam apud Corbaon, quam villam tenebam ex parte Emeline, uxoris mee, pro octogentis et quadragenta marcis argenti, laude et assensu Elisabeth, domine Castri Villani, et Simonis, filii sui. Ita tamen quod si forte contingeret questionem moveri a me vel a quocumque alio, de divorcio celebrando inter me et dictam Emelinam, uxorem meam, si inter nos fuerit divorcium celebratum, infra duos annos post divorcium, ponere teneor totam summam dicte pecunie in manu celerariorum Clarevallensium, videlicet primo anno quadragintas et vigenti marcas, et in secundo anno, reliquas quadragintas et vigenti marcas. Et si in primo anno, prout supradictum est, prefatas quadragenta marcas et vigenti pariter in manu celerariorum non ponerem, prefata Emelina uxor mea Blaigneium, cum appendiciis et pertinentiis suis, in manu sua teneret. Et tenendo Blaigneium, expectaret usque ad secundum annum, et si tunc dictas octingentas et quadraginta marcas argenti ponerem in manu dictorum cellerariorum Clarevallis, de hujus summa pecunie debet emi terra; de laude et assensu dicti Symonis, domini Castri Villani et dicte Emeline, uxoris mee, quam scilicet terram dicta Emelina tenebit; in etiam terra domina Oda, dicte Emeline primogenita, talem partem percipiet qualem apud Corbaon percipere deberet. Blaigneium vero mihi et meis heredibus remanebit. Si vero contingeret dictum dominum Castri Villani, priusquam hec impleta essent decedere, dicta uxor mea, cum matre sua, debet hec exequi bona fide. Si vero dictam summam pecunie non ponerem in manu sepedictorum cellerariorum infra dictos duos annos, volo et concedo quod dicta Emelina, uxor mea, habeat Blaigneium cum appenditiis suis in hereditate, sicut habebat Corbaon; tali siquidem conditione, quod si ego vel heredes mei, infra quinquennium dictam pecuniam reddidimus uxori mee prefate, ego et heredes rehabebimus Blaigneium cum appendiciis suis, et si hoc infra quinquennium non fecimus, dicta Emelina Blaigneium cum appendiciis quo ad vixerit, jure hereditario possidebit. Et si forte in ipsam inter me divorcium celebrari contingeret, et ipsa alio viro nupserit, et ex eo heredes habuerit, heredes illi nichil habebunt in predicta villa de Blaigneio, set heredes mei quos ab ipsa suscepi, set partem capiant in alia terra que movet de capite dicte matris sue, et insuper ultra tantum quantum percipere deberent apud Corbaon. Et si divorcium inter me et ipsam non fuerit celebratum, ipsa tenebit et habebit quicquid habeo et habere debeo apud Loiches et Landriville, de emptione quam feci a Philippo, domino Planceii, et quicquid habeo apud Essoie de hereditate mea post decessum meum. Et si forte contingeret quod facerem escambium cum domino Jacobo de Durnaio, avunculo meo, de hiis que habeo apud Essoie, uxor mea haberet dictum escambium pro recompensatione predictorum. Et ego quitus essem de octingentis quadraginta marcis superius nominatis. Ceterum si uxorem meam Emelinam ante me mori contingeret, in his omnibus dicta domina Oda talem partem perciperet, qualem deberet in terra sua de Corbaon. Preterea volo simul et concedo quod dicta Emelina, uxor mea, percipiat in redditibus et exitibus Muriville, singulis annis, triginta libras Pruvinensium, ita scilicet quod in eadem villa nichil possum percipere neque aliquis vice mei, donec ipsa de dictis triginta libris suum ex integro receperit pagamentum, et hoc est in recompensatione terre sue de Marcilleio, quam dedi comiti Gigeii, quando M. filiam meam duxit in uxorem. Et sciendum quod sepedicta Emelina, uxor mea, de hiis omnibus nichil potest dare vel remittere, nisi de assensu supradicti Simonis, fratris sui, vel etiam matris sue; et si forte ab istis pactionibus modo aliquo resilirem, volo similiter et requiro dominum meum venerabilem patrem Hugonem, Dei gratia Lingonensis episcopum, quod modis omnibus quibuscumque posset, vel etiam successor suus si ipsa decederet, me in terram meam compellant per censuram ecclesiasticam ad hec penitus exequenda. In cujus rei testimonium presentes litteras sigilli mei munimine roboravi. Actum anno gracie millesimo ducentesimo vicesimo quarto, mense septembri.